Magnus Johannesen. Navnet siger sikkert ikke mange noget. Men det kommer til det, lyder vurderingen i badmintonkredse.

Den 19-årig knægt fra Brønderslev spås til at blive Danmarks næste verdensstjerne i badminton, og fra næste sæson skal han i Vendsyssel Elite Badminton løfte arven efter Jan Ø. Jørgensen, som lægger ketsjeren på hylden. - Ambitionen er at blive verdens bedste, kommer det selvsikkert og med stor overbevisning i stemmen fra den 19-årige badmintonspiller fra Brønderslev. Sensationelt gennembrud til DM Han fik sit store gennembrud for mere end et år siden, da han sensationelt slog Anders Antonsen ud af DM i kvartfinalen, og det er ikke kun Magnus Johannesen, som drømmer stort. Også i Vendsyssel Elite Badminton tror de på den unge komet. - Magnus har et sindsygt stort potentiale, lyder vurderingen fra Jan Ø. Jørgensen, som har været nummer to i verden. Han stopper nu karrieren, og Magnus Johannesen skal overtage hans plads på Vendsyssels hold i Badmintonligaen. Den 19-årige spiller har skrevet under på en 1-årig kontrakt med Vendsyssel. - De får en spiller, som giver sig 110 procent til hver kamp. Jeg går ind til kampene med en sult efter at vinde, siger Magnus Johannesen. Flytter til elitecenter i København Efter sommerferien flytter Magnus Johannesen til København, hvor han bliver en fast del af Badminton Danmarks eliteprogram på det Nationale Elite Træningscenter i Brøndby. Det vil  løfte hans niveau yderligere, når han dagligt kommer til at træne med de øvrige danske topspillere. Mens 19-årige Magnus Johannesen først er ved at få gang i karrieren, så er tiden på topplan slut for Jan Ø. Jørgensen. Han spiller sin sidste kamp på topniveau, når Vendsyssel spiller Final4 i juni måned. Her kan klubben vinde det danske mesterskab for første gang. Jan Ø. Jørgensen forlader dog ikke sporten. Han skal være assistenttræner i Vendsyssel og dermed være med til at hjælpe og vejlede sin arvtager i nordjysk badminton. - Hvis jeg bare kan være med til at hjælpe ham lidt på vej, så vil det gøre mig rigtig stolt. Jeg håber, at min viden og alt det, som jeg har været igennem kan komme til gode i mit fremtidige virke, siger Jan Ø. Jørgensen.